Document ID: 31985R1457

*****
ΚΑΝΟΝΙΣΜΟΣ (ΕΟΚ) αριθ. 1457/85 ΤΗΣ ΕΠΙΤΡΟΠΗΣ
της 31ης Μαΐου 1985
για τον περιορισμό, για την περίοδο εμπορίας 1985/86, της χορήγησης ενίσχυσης στην παραγωγή για κεράσια διατηρημένα σε σιρόπι
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
τον κανονισμό (ΕΟΚ) αριθ. 516/77 του Συμβουλίου της 14ης Μαρτίου 1977 περί κοινής οργανώσεως αγοράς στον τομέα των μεταποιημένων προϊόντων με βάση τα οπωροκηπευτικά (1), όπως τροποποιήθηκε τελευταία από τον κανονισμό (ΕΟΚ) αριθ. 746/85 (2), και ιδίως το άρθρο 3 παράγραφος 3,
τον κανονισμό (ΕΟΚ) αριθ. 991/84 του Συμβουλίου της 31ης Μαρτίου 1984 περί περιορισμού της χορήγησης ενίσχυσης στην παραγωγή ορισμένων οπωρών σε σιρόπι (3), και ιδίως το άρθρο 2,
Εκτιμώντας:
ότι ο κανονισμός (ΕΟΚ) αριθ. 991/84 καθόρισε σε 24 872 τόνους και σε 51 282 τόνους αντίστοιχα τις ποσότητες πετροκέρασων και άλλων γλυκών κερασιών διατηρημένων σε σιρόπι, καθώς και βύσσινων διατηρημένων σε σιρόπι, για τις οποίες επιτρέπεται να χορηγηθεί ενίσχυση· ότι πρέπει να προβλεφθούν οι διατάξεις που εξασφαλίζουν την κατανομή αυτών των συνολικών ποσοτήτων μεταξύ των διαφόρων επιχειρήσεων μεταποίησης·
ότι, για το σκοπό αυτό, πρέπει να χρησιμοποιούνται σαν βάση τα πλέον πρόσφατα αξιόπιστα δεδομένα όσον αφορά τις ολικές διαθέσιμες ποσότητες που έχουν παραχθεί·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Μεταποιημένων Προϊόντων με βάση τα Οπωροκηπευτικά,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Για την περίοδο 1985/86, η χορήγηση της ενίσχυσης στην παραγωγή για κάθε επιχείρηση μεταποίησης περιορίζεται:
α) για τα πετροκέρασα και άλλα γλυκά κεράσια διατηρημένα σε σιρόπι, που υπάγονται στη διάκριση 20.06 Β του Κοινού Δασμολογίου, σε 81,07 %·
β) για τα βύσσινα διατηρημένα σε σιρόπι, που υπάγονται στη διάκριση 20.06 Β του Κοινού Δασμολογίου, σε 70,33 %.
2. Τα ποσοστά που αναφέρονται στην παράγραφο 1 εφαρμόζονται, όσον αφορά τις επιχειρήσεις που άρχισαν την παραγωγή τους πριν από την περίοδο εμπορίας 1983/84, στο ένα τρίτο του καθαρού βάρους της συνολικής ποσότητας που έχει παραχθεί κατά τις περιόδους εμπορίας 1982/83, 1983/84 και 1984/85.
Όσον αφορά τις επιχειρήσεις που άρχισαν την παραγωγή τους:
α) κατά την περίοδο εμπορίας 1983/84, τα ποσοστά εφαρμόζονται στο ήμισυ του καθαρού βάρους της συνολικής ποσότητας που έχει παραχθεί κατά το 1983/84 και 1984/85·
β) κατά την περίοδο εμπορίας 1984/85, τα ποσοστά εφαρμόζονται στο καθαρό βάρος της συνολικής ποσότητας που έχει παραχθεί κατά την περίοδο αυτή.
Κατά την έννοια της παραγράφου αυτής, η συνολική ποσότητα που έχει παραχθεί κατά τη διάρκεια της περιόδου εμπορίας 1984/85 είναι η ποσότητα των κερασιών σε σιρόπι που παρήχθησαν αντιστοίχως από πετροκέρασα και άλλα γλυκά κεράσια και βύσσινα, των οποίων οι ποσότητες ανακοινώθηκαν από τα κράτη μέλη και εγκρίθηκαν από αυτά.
Άρθρο 2
Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 31 Μαΐου 1985.

Labels: 17
19